Dikjarazzjoni konġunta mill-President tal-Kunsill tal-Unjoni Ewropea, Joseph Muscat; ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà / Viċi President tal-Kummissjoni, Federica Mogherini; il-President tal-Parlament Ewropew, Antonio Tajani u l-President tal-Kummissjoni Ewropea, Jean-Claude Juncker dwar l-adozzjoni tal-Kunsens Ewropew il-ġdid dwar l-Iżvilupp Bil-firma tal-Kunsens Ewropew ġdid dwar l-Iżvilupp, aħna, il-mexxejja tal-Istituzzjonijiet Ewropej u tal-Istati Membri, ningħaqdu biex nirrappreżentaw kisba importanti. Aħna kburin li mmexxu sforzi globali fir-rwol tagħna bħala l-ikbar attur tal-iżvilupp fid-dinja, aħna magħqudin u ddeterminati li nistabbilixxu viżjoni ċara u pjan ta' azzjoni għall-eradikazzjoni tal-faqar u niksbu żvilupp sostenibbli fid-dimensjonijiet ekonomiċi, soċjali u ambjentali tiegħu sal-2030. Fl-2015, waqt laqgħa tan-Nazzjonijiet Uniti, il-komunità internazzjonali adottat l-Aġenda 2030 għall-Iżvilupp Sostenibbli, inkluż is-17-il Għan ta' Żvilupp Sostenibbli (SDGs) tagħha. Din l-Aġenda hi impenn politiku trasformattiv, ambizzjuż u universali biex jintemm il-faqar u biex id-dinja taqbad triq sostenibbli lejn il-prosperità, il-paċi u l-ġustizzja soċjali. L-UE u l-Istati Membri tagħha huma impenjati bis-sħiħ favur l-implimentazzjoni tal-Aġenda, fi ħdan l-Ewropa u madwar id-dinja, u għal dan l-għan aħna qed nittraduċu dan il-pjan komprensiv ġdid fil-politiki tagħna stess, inklużi l-politiki ta' żvilupp tagħna. L-iżvilupp sostenibbli huwa wieħed mill-elementi prinċipali tal-azzjoni esterna tagħna, hekk kif definit fit-Trattat ta' Lisbona u kif stabbilit fl-Istrateġija Globali għall-Politika Barranija u ta' Sigurtà tal-UE. Il-Kunsens Ewropew ġdid dwar l-Iżvilupp huwa l-qofol tat-tiġdid tal-politika tal-iżvilupp tagħna u jirrappreżenta parti importanti mir-rispons ġenerali tal-UE għall-Aġenda 2030. Għall-ewwel darba, tfassal qafas komuni li japplika għall-Istituzzjonijiet tal-UE u l-Istati Membri kollha, li jipprovdi approċċ komuni għall-politiki tal-iżvilupp fid-deċennji li ġejjin. Il-qafas se jiggwida l-koperazzjoni tagħna mal-pajjiżi kollha li qegħdin jiżviluppaw, filwaqt li nqisu l-bżonn ta' approċċi mfassla apposta, li jirriflettu d-diversità dejjem tikber tal-mal-pajjiżi msieħba tagħna. It-tmiem tal-faqar f'kull forma tagħha tibqa' l-objettiv prinċipali tagħna. Se naħdmu biex innaqqsu l-inugwaljanzi, nindirizzaw il-vulnerabbiltajiet u niġġieldu d-diskriminazzjoni biex niżguraw li ħadd ma jiġi minsi u nimmiraw biex l-ewwel nilħqu min qiegħed l-iktar lura. Se nippromwovu l-ugwaljanza bejn is-sessi u l-inklużjoni soċjali fil-politiki tagħna, noħolqu opportunitajiet għaż-żgħażagħ u ntejbu l-benesseri tan-nies kullimkien. Fl-implimentazzjoni tal-Kunsens, aħna se nkunu ggwidati mill-prinċipji komuni tagħna u se nippromwovuhom ukoll, inklużi d-demokrazija, l-istat tad-dritt, id-drittijiet tal-bniedem, l-ugwaljanza u s-solidarjetà, kif ukoll l-impenn tagħna favur ordni globali bbażata fuq ir-regoli msejsa fuq il-multilateraliżmu u n-Nazzjonijiet Uniti. Fl-għarfien tar-rabtiet bejn l-iżvilupp sostenibbli u l-azzjoni klimatika, naffermaw ukoll l-impenn sod tagħna li nimplimentaw il-Ftehim ta' Pariġi bis-sħiħ u b'mod effettiv. L-approċċ il-ġdid tagħna għall-iżvilupp huwa bbażat fuq il-'ħames Ps' tal- Aġenda 2030: People, Planet, Prosperity, Peace and Partnerships. Fl-għarfien tal-interkonnessjonijiet bejn l-SDGs, se nagħtu attenzjoni lill-azzjonijiet li jilħqu numru ta' għanijiet b'mod koerenti. Se naħdmu b'mod orizzontali fuq il-politiki u s-setturi biex insaħħu s-sinerġiji li jindirizzaw firxa ta' elementi trasversali għat-tħaffif tat-trasformazzjoni. Abbażi tal-prinċipju ta' koerenza fil-politika għall-iżvilupp, l-objettivi tal-iżvilupp se jitqiesu bis-sħiħ fil-politiki tal-UE li aktarx jaffettwaw il-pajjiżi li qed jiżviluppaw. Il-koerenza fil-politika se tiġi żgurata biex tikkontribwixxi għall-kisba tal-SDGs mill-pajjiżi msieħba. Il-kisba ta' din il-viżjoni ambizzjuża għad-Dinja Tagħna, id-Dinjità Tagħna u l-Futur Tagħna se teħtieġ li l-isforzi tagħna jiġu mmultiplikati u magħquda. Se naħdmu aħjar flimkien biex intejbu l-kordinazzjoni biex l-azzjonijiet tal-UE u tal-Istati Membri jħallu l-ikbar impatt possibbli u billi napplikaw il-prinċipji tal-effettività tal-iżvilupp. Se nerġgħu nsaħħu l-isħubiji innovattivi mal-pajjiżi kollha, li jinvolvu s-soċjetà ċivili, is-settur privat, l-awtoritajiet lokali, l-organizzazzjonijiet internazzjonali u l-partijiet interessati relevanti kollha. L-isfidi u l-opportunitajiet ta' din l-era huma immensi, u ħadd minna ma jista' jindirizzahom b'suċċess waħdu. L-azzjoni kollettiva tagħna tista' tagħmel differenza reali fl-indirizzar tal-isfidi komuni tagħna u fl-avvanzi tal-benefiċċji reċiproċi. F'konformità mal-Aġenda ta' Azzjoni ta' Addis Ababa, se tiġi mmobbilizzata firxa sħiħa ta' mezzi ta' implimentazzjoni fi spirtu ta' sħubija. L-iffokar tal-azzjoni hija l-istabbilizzazzjoni ta' politiki li jwasslu għall-kisba ta' SDGs, għall-mobilizzazzjoni u għall-użu effettiv ta' finanzi pubbliċi domestiċi u internazzjonali, għall-ġlieda kontra l-flussi finanzjarji illeċiti u għall-involviment tas-settur privat permezz tal-investiment, il-kummerċ, l-innovazzjoni u t-teknoloġija. Aħna nerġgħu naffermaw ukoll kull impenn individwali u kollettiv tal-Assistenza Uffiċjali għall-Iżvilupp u se nieħdu azzjonijiet realistiċi u verifikabbli għat-twettiq tagħhom. Dan il-Kunsens huwa wegħda u sejħa għalina lkoll biex nagħqdu l-isforzi tagħna għal dinja għanja, ġusta, sostenibbli u sikura u għal ħajja b'dinjità għal kulħadd. Il-Kunsens jirrappreżenta l-viżjoni tagħna li issa jeħtieġ li titwettaq. Flimkien, se nirrispettaw l-għanijiet tagħna, se nkunu konsistenti fl-approċċ ġdid tagħna u se nkunu magħqudin fl-azzjoni tagħna. Kunsens Ewropew għall-Iżvilupp (stqarrija għall-istampa) Din ir-riżorsa bħalissa hi disponibbli biss bil-lingwa jew il-lingwi li ġejjin: